Aug 03,2016
పదింటికి..రూ.5.73 లక్షల కోట్ల అప్పులు
న్యూఢిల్లీ: పది కార్పొరేట్‌ గ్రూపులు దేశంలోని వివిధ ప్రభుత్వ రంగ బ్యాంకులకు రూ.5.73 లక్షల కోట్ల రుణాలు చెల్లించాల్సి ఉందట. ఇదే విషయాన్ని మంగళవారం రాజ్యసభకు ఆర్థిక శాఖ సహాయ మంత్రి సంతోష్‌ కుమార్‌ గంగావర్‌ తెలిపారు. ఆర్‌బీఐ నివేదిక ప్రకారం ఈ కార్పొరేట్‌లు మార్చి 2016 నాటికి బ్యాంకులకు రూ.5,73,682 కోట్ల అప్పులు చెల్లించాల్సి ఉందన్నారు. అయితే వారి పేర్లను వెల్లడించడానికి వీలు లేదన్నారు. అత్యధికంగా మౌలిక వసతులు, స్టీల్‌, టెక్స్‌టైల్‌ రంగాల రుణాలు మొండి బాకీలుగా మారుతున్నాయన్నారు. వేగంగా రుణాల రికవరీ కోసం కొత్తగా 6 డెట్‌ రికవరీ ట్రిబ్యునల్స్‌ను ఏర్పాటు చేయనున్నట్లు తెలిపారు. రుణ గ్రహీత చెల్లించలేకపోతే గ్యారంటీ ఇచ్చిన వారిపై కూడా చర్యలు తీసుకోవాలని ఈ మధ్య కాలంలోనే ప్రభుత్వం బ్యాంకులకు సూచించిందన్నారు. 2015-16లో ప్రభుత్వ రంగ బ్యాంకులు రూ.59,547 కోట్ల రుణాలు రద్దు చేశాయని వెల్లడించారు. ఇదే సమయంలో ప్రయివేటు బ్యాంకులు రూ.12,017 కోట్లు, విదేశీ బ్యాంకులు రూ.1,057 కోట్ల చొప్పున రద్దు చేశాయి. రద్దు చేసిన రుణ గ్రహీతల పేర్లు తమ వద్ద లేవని మంత్రి పేర్కొనడం గమనార్హం.
మీ స్నేహితులకు రికమెండ్ చెయ్యండి